Spioenasiebande: Zuma kry uitstel vir vertoë | Maroela Media
Die Nasionale Vervolgingsgesag (NVG) het Maandag bevestig hy het die sperdatum verleng vir die indiening van pres. Jacob Zuma se nuwe vertoë aangaande die korrupsie-aanklagte teen hom.
Luvuyo Mfaku, woordvoerder van die NVG, het gesê Zuma se regspan het twee dae voor die oorspronklike sperdatum van 30 November uitstel versoek. Die NVG het ingestem om die sperdatum tot 31 Januarie te verleng.
Mfaku het gesê Shaun Abrahams, die nasionale direkteur van openbare vervolging, was in die buiteland en het met sy terugkeer na Suid-Afrika eers die versoek oorweeg. Hy het nie ingestem tot die versoek om die sperdatum na 19 Februarie te skuif nie, maar het wel "in belang van regverdigheid" ingestem tot einde Januarie.
"Weens die dringendheid van die saak het hy [Abrahams] besluit dat 19 Februarie nie in ooreenstemming met die proses sal wees om te verseker dat die saak so spoedig moontlik gefinaliseer word nie. Dit is waarom hy dié versoek geweier het," het Mfaku gesê.
Hy het gesê die vervolgingspan is steeds besig om die bewysmateriaal in die saak te evalueer en "sal eers teen einde Januarie in 'n posisie wees om hom van raad te bedien oor die pad vorentoe". Die verloop van tyd en die openbare belang het bygedra tot Abrahams se besluit om nie die sperdatum tot Februarie te verleng nie.
Mfaku het voorts gesê Abrahams wil nie hê die saak moet onnodig voortsleep nie en meen dit moet met die "dringendheid wat dit verdien" hanteer word. Hy het gesê die NVG sal nie verdere versoeke vir uitstel oorweeg nie.
Die appèlhof het in Oktober Zuma en die NVG se aansoeke om verlof tot appèl in die sogenaamde spioenasiebande-saak met koste van die hand gewys. Zuma en die NVG het die appèlhof genader nadat die hooggeregshof in Pretoria verlede jaar beslis het dat die besluit, om Zuma nie te vervolg nie, irrasioneel was en dat die 783 strafregtelike aanklagte teen die president weer ingestel moet word.
Ná die appèlhof se uitspraak is Zuma tot einde November tyd gegee om nuwe vertoë oor die saak te lewer. Die aanklagte hou verband met Zuma se beweerde korrupte betrokkenheid by 'n multimiljardrand-wapentransaksie.
Hoop regtig almal in die land kan hierdie vergunnings kry. Soveel klagtes en aan die van die dag gaan daar vere van kom. Teleurdgestel!!!!
Hy speel vir tyd soos altyd. Dalk gaan die probleme weg as sy eks wen die naweek. Hy is uitgeslape .
Sy N'kandla in Dubai is nog nie klaar gebou nie. Hy kan nie noual vlug nie.
Hoe Lui die spreekwoord?,Van uitstel kom afstel. Zuma is 'n magician as dit kom by kul SA hier kul SA daar en die wenner is onse Nr 1.